ירון אמיתי

ביוגרפיה

אמיתי נולד בתל אביב, וגדל בה ובסן דייגו, קליפורניה בארצות הברית. אביו ואחיו הם ביוכימאים העובדים במכון ויצמן ואימו הייתה מנהלת מעון.
ב-1995, למד אמיתי קולנוע דוקומנטרי בבית הספר "קמרה אובסקורה" וסיים את לימודיו ב-1999. באותה שנה, במסגרת לימודי הקולנוע שלו, ביים אמיתי סרט דוקומנטרי קצר בשם "שמש, שמש" אודות הזמר אריאל זילבר. זילבר כלל את הסרט לאלבומו "מסך עשן". האלבום שיצא כדיסק מולטימדיה, הכיל שירים וסרטונים ונחשב לדבר חדשני בזמנו.
בין השנים 1998–2006 הפיק סרטים דוקומנטריים מוזיקליים (ז'אנר "הרוקומנטרי"), בין היתר תיעוד של להקת "כוורת" במסע הופעות בארצות הברית בשנת 2000, של אהובה עוזרי, להקת "הזבובים" וג'וזי כץ. את הסרט על חייה של כץ, שנקרא "אצלי הכל בסדר", שיצא ב-2006, ביים והפיק אמיתי יחד עם ארז תדמור. הסרט היה מועמד לפרס אופיר לסרט הדוקומנטרי הטוב ביותר לשנת 2005, והשתתף בפסטיבל הקולנוע הישראלי בארצות הברית.
ב-2014, כשהיה אמיתי בן 40, פתח אמיתי בקריירה מוזיקלית: הוא ייסד להקה בשם "Amity Band" ("אמיתי בנד"), שניגנה מוזיקה לועזית שכתב אמיתי בסגנון רוק סבנטיז. ההופעה הראשונה של אמיתי הייתה כהופעת חימום של הזמר והיוצר זיו רובינשטיין, חבר של אמיתי.
את סינגל הבכורה שלו "Crazy Times", אותו כתב והלחין, הוציא באפריל באותה שנה. בהקלטות השיר ניגנו בין היתר: נעם רפפורט (שגם הפיק מוזיקלית), מוטי דיכנה, איסר טננבאום, ושי נובלמן (שהיה יועץ מוזיקלי ושר קולות רקע). השיר נבחר להיות מבין המושמעים ביותר בתחנת 88 אף.אם. לשנת תשע"ו.
ב-2015 הוציא אמיתי עוד שני סינגלים: השיר "Can't Wait For Tomorrow" כולל בתוכו סולו הגיטרה שניגן טל פרידמן, ובשיר "Twilight Fantasy" מלווה בחצוצרות של אברהם פלדר.
במהלך מאי חימם את הזמר והיוצר הסקוטי בוב תיל, ביוזמתו של בועז כהן.
ב-2016 הקים אמיתי הרכב רוק בשם "Swan Band" יחד עם נועה שמר. ההרכב נולד בעקבות מופע משותף עם השדרן המוזיקאי והסופר בועז כהן שהפגיש בין השניים ועודד אותם להופיע, ליצור ולהקליט יחד. את שם ההרכב הגה אמיתי על פי מושג אסטרונומי בשם זה, בשל כפל המשמעות שבו, שמשלב בין חיבתו לעולם האסטרונומיה לחיבתו לעולם המוזיקה. באותה השנה הוציא ההרכב את הסינגל הראשון שלהם "A Simple Trick of Mind". השיר נבחר לאחד משירי השנה לשנה העברית תשע"ו של המגזין הישראלי למוזיקה "קולומבוס". ההרכב הופיע ברחבי הארץ, והשניים אף זכו לארח את יצחק קלפטר בהופעתם.
במקביל, המשיך להוציא סינגלים עם Amity Band:‏ "Tend to Remember" ו-"Lady Dandelion" וההרכב אף הופיע במופע חימום להופעתה של "דיפ פרפל" בארץ בלייב פארק ראשון לציון, כאשר נועה שמר שימשה להם כזמרת רקע.
ביוני 2017 יצא סרט דוקומנטרי קצר ביוזמתו של אמיתי אודות הזמר דן תורן בשם "כל עוד זה מתגלגל". אמיתי הפיק, צילם הופעות וקיים ראיונות בין היתר עם דן תורן עצמו, מאור כהן, ויואב קוטנר.
ב-9 באוגוסט 2017, יצאה הודעה רשמית בעיתון ידיעות אחרונות, שלהקת "Swan Band" (להקתם של ירון אמיתי ונועה שמר) תחמם את אלן פרסונס פרוג'קט בהופעותם בארץ במהלך נובמבר 2017.
באוקטובר 2018 פתחו "Swan Band" בקמפיין הדסטארט לקראת אלבומם הראשון - "Lost in Outer Space". הופעת ההשקה לאלבום התקיימה ב"בית היוצר", שבנמל תל אביב, בפברואר 2019.
האלבום יצא באופן רשמי במאי 2019.
בינואר 2019 החל אמיתי לערוך, להגיש ולשדר ברדיו אורנים את התוכנית השבועית "נוסעים בזמן עם ירון אמיתי" בו הוא משמיע שירי רוק מכל הזמנים ומארח לסירוגין זמרים, אמנים ואנשי תקשורת

חיים אישיים

אמיתי גר ברמת גן, נשוי ואב לשתי בנות.

משפחתו

סבו של ירון אמיתי, משה אמיתי, היה כנר, אקורדיוניסט ופסנתרן מקצועי שליווה את הזמר שמשון בר-נוי בשנות ה-50 וה-60, בהופעות ובהקלטות עם תזמורתו "תזמורת אמיתי" ואף הלחין לו שיר בשם "הרשי לי". משה אמיתי ניגן גם עם זמרים כמו אריק לביא ויפה ירקוני.
סבו מצד האם היה האדריכל אלכס שר, אשר תיכנן בין היתר את אתר ההנצחה של בית התותחן וחלק ניכר מערד ומכפר גבירול.